Πρακτικό εφαρμογές – Σεπτέμβριος 2026
Ο Α αγοράζει ένα διαμέρισμα από τον εργολάβο Ε. Μετά 3 χρόνια, από ελάττωμα των σωλήνων που ο Ε χρησιμοποίησε για την κατασκευή, το διαμέρισμα εμφανίζει υγρασία σε όλα τα δωμάτια. 
 Τι δικαιώματα έχει ο Α κατά του Ε αν υποτεθεί ότι ο Ε δεν μπορούσε να γνωρίζει το ελάττωμα των σωληνώσεων; Αλλάζουν τα πράγματα αν ο Ε μπορούσε να διαγνώσει το ελάττωμα όταν τοποθετούσε τους σωλήνες; (2 μονάδες)
Το ελάττωμα των σωληνώσεων συνιστά έλλειψη ανταπόκρισης στη σύμβαση. Αντικειμενική απαίτηση ανταπόκρισης. 534, 535Β αρ. 1 ΑΚ.
Αντικειμενική ευθύνη - δεν απαιτείται πταίσμα (539 ΑΚ)
Δικαιώματα αγοραστή 542 ΑΚ. Εδώ προφανώς αρχικά διόρθωση (543) και μάλλον όχι αντικατάσταση αφού το πωλούμενο πράγμα προσδιορίζεται στη σύμβαση κατά είδος. 
Υπό τους όρους του 545 ΑΚ δικαίωμα για μείωση τιμήματος ή υπαναχώρηση. 
Εδώ μπορεί να επιχειρηματολογήσει κανείς α) υπέρ της υπαναχώρησης λόγω ουσιώδους έλλειψης ανταπόκρισης β) της άμεσης εφαρμογής του άρθρου 545 ΑΚ λόγω σοβαρότητας της έλλειψης ανταπόκρισης.
Τα δικαιώματα του Α δεν έχουν παραγραφεί (554) αφού πρόκειται για ακίνητο – 5 έτη.
Αν ο Ε μπορούσε να διαγνώσει το ελάττωμα στους σωλήνες, ο Α διαθέτει τα παραπάνω δικαιώματα. Επιπλέον ή διαζευκτικά αποζημίωση λόγω υπαιτιότητας (547 ΑΚ) - αμελής άγνοια της ελαττωματικότητας κατά τον χρόνο παράδοσης του πράγματος (534 ΑΚ) 
 Ο Α επισκευάζει το διαμέρισμα και αποφασίζει να το πουλήσει στον Β. Για το χρονικό διάστημα μέχρι να καταρτιστούν τα οριστικά συμβόλαια για την αγοραπωλησία, ο Α και ο Β συντάσσουν έγγραφο μέσω gov.gr στο οποίο συμφωνούν ότι θα λάβει χώρα η πώληση του ακινήτου εντός 4 μηνών και ότι ο Β καταβάλλει αυθημερόν το ποσό των 10.000 € ως προκαταβολή. Μετά από 3 μήνες, ο Β δηλώνει στον Α ότι τελικά δεν ενδιαφέρεται να αγοράσει το διαμέρισμα επειδή βρήκε άλλο καλύτερο. 
Δικαιούται ο Β επιστροφή της προκαταβολής; (2 μονάδες) 
Το προσύμφωνο είναι άκυρο λόγω έλλειψης τύπου (369, 166 ΑΚ) και δεν υποχρεώνει τα μέρη σε κατάρτιση της σύμβασης. Ο Β νόμιμα ματαιώνει την κατάρτιση της πώλησης. 
Μετά τη ματαίωση της πώλησης, ο Β έχει αξίωση αδικαιολόγητου πλουτισμού (904 ΑΚ) για την προκαταβολή που έδωσε αφού ο Α έγινε πλουσιότερος χωρίς νόμιμη αιτία (αιτία που δεν επακολούθησε). 
 Αργότερα ο Α πεθαίνει και μετά έξι μήνες ανακαλύπτεται διαθήκη του με την οποία αφενός αφήνει όλη την περιουσία του στο ίδρυμα Ι και αφετέρου αναγνωρίζει τον 5χρονο Γ ως γιο του. Η Μ μητέρα του Γ είναι παντρεμένη εδώ και 10 χρόνια με τον βίαιο Σ και φοβάται να αποκαλύψει ότι ο Γ δεν είναι βιολογικό τέκνο του Σ αλλά του Α με τον οποίο διατηρούσε εξωσυζυγική σχέση. Ένα μήνα μετά τη δημοσίευση της διαθήκης του Α ο Σ πεθαίνει ξαφνικά και η Μ αποφασίζει να αποκαταστήσει την πραγματικότητα, ενόψει και της μεγάλης περιουσίας του Α. 
Τι μπορεί να κάνει η Μ για να αναγνωριστεί ο Γ ως τέκνο του Α; (2 μονάδες)
Λόγω του τεκμηρίου πατρότητας (1465 ΑΚ) πατέρας του Γ είναι νομικά ο Σ.
Για να αναγνωριστεί ο Γ ως τέκνο του Α πρέπει να καταστεί τέκνο εκτός γάμου (1475). Αυτό προϋποθέτει προσβολή της πατρότητας (άρθρο 1469 ΑΚ) στην οποία μπορεί να προχωρήσει η Μ (αρ. 4). Εδώ έχει περάσει έτος από τον τοκετό, αλλά υπήρχε σοβαρός λόγος για τη μη προσβολή κατά τη διάρκεια του γάμου. Έτσι η Μ έχει προθεσμία 6 μηνών από τον θάνατο του Σ για την άσκηση της σχετικής αγωγής (1470 αρ. 4).
Η αναγνώριση μπορεί να γίνει και μέσω διαθήκης όπως εδώ (1475 ΑΚ). Απαιτείται όμως, και εδώ η συναίνεση της μητέρας (1475) που πρέπει να δοθεί συμβολαιογραφικά και αυτοπροσώπως (1476).
 Αν αναγνωριστεί ο Γ ως τέκνο του Α τι δικαιώματα αποκτά στην περιουσία του Α; (2 μονάδες)
1484 ΑΚ → το αναγνωρισμένο τέκνο έχει καθ' όλα θέση τέκνου γεννημένου σε γάμο.
Ο Γ έχει δικαίωμα νόμιμης μοίρας (1825, 1813 ΑΚ). Η εγκατάσταση του ιδρύματος ως κληρονόμου είναι άκυρη κατά το ποσοστό που βλάπτει τη νόμιμη μοίρα (1827 και 1829 ΑΚ). Ο Γ καθίσταται κληρονόμος του Α στο ½.
Θετικά κρίνεται η αναφορά σε ακύρωση της διαθήκης κατ’ άρθρο 1786 ΑΚ, το οποίο όμως δεν εφαρμόζεται εδώ, αν μη τι άλλο, επειδή η αναγνώριση έγινε με την ίδια διαθήκη με την οποία ο Α αποκλήρωσε τον Γ (1786 εδ. β’). 
 Δύο χρόνια πριν από τον θάνατο του Α ο Δ τον είχε τραυματίσει σοβαρά σε αυτοκινητικό δυστύχημα. Ο Α ξόδεψε για νοσήλια και φάρμακα 20.000 €, ενώ είχε υποφέρει πολύ από σωματικό πόνο (2 μονάδες). 
Τι αξιώσεις είχε ο Α κατά του Δ όσο ζούσε; Αν υποτεθεί ότι μέχρι τον θάνατό του ο Α δεν πρόλαβε να ασκήσει αγωγή κατά του Δ, ποιος και ποια δικαιώματα αποκτά κατά του Δ; 
Α: Αξίωση 914 ΑΚ για υλική ζημία (20.000 €). 932 ΑΚ χρηματική ικανοποίηση λόγω ηθικής βλάβης.
Η αξίωση αποζημίωσης του Α για υλική ζημία περιέρχεται στους κληρονόμους του κατά το ποσοστό της μερίδας τους 1885 ΑΚ → ½ για τον Γ και ½ για το Ι – 10.000 € ο καθένας.
Η αξίωση για χρηματική ικανοποίηση δεν κληρονομείται, αλλά αποσβήνεται με τον θάνατο (933 ΑΚ). 




